《余畜一黄犬行时留以守衙比再渡琼此犬衔衣跳舞感而赋诗和坡公乌喙》
明代·李之世

邻舍产一獒，乞养权为主。我行三叮咛，慎勿膏砧俎。

遂与衙役依，晨昏守空户。及我再来兹，衔衣相向舞。

似欢还似悲，垂首泪如雨。此畜颇异人，食后浴于浦。

入水性如獭，搏狸气似虎。别我一岁周，不谓再见汝。

尽识家人貌，兼复解其语。何物无因缘，三生叩佛祖。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。